CELEX: 32016D1138
Language: sk
Date: 2016-07-11 00:00:00
Title: Vykonávacie rozhodnutie Komisie (EÚ) 2016/1138 z 11. júla 2016, ktorým sa menia formáty založené na norme UN/CEFACT na výmenu informácií o rybolove [oznámené pod číslom C(2016) 4226]

13.7.2016   
            
            
               SK
            
            
               Úradný vestník Európskej únie
            
            
               L 188/26
            
         VYKONÁVACIE ROZHODNUTIE KOMISIE (EÚ) 2016/1138
   z 11. júla 2016,
   ktorým sa menia formáty založené na norme UN/CEFACT na výmenu informácií o rybolove
   
      
         [oznámené pod číslom C(2016) 4226]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho články 111 a 116,
   so zreteľom na vykonávacie nariadenie Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (2), a najmä na jeho článok 146j,
   keďže:
   
               (1)
            
            
               Centrum OSN pre uľahčovanie obchodu a elektronické podnikanie (UN/CEFACT) na svojom 27. fóre 25. až 29. apríla 2016 prijalo normu na výmenu informácií o rybolove (FLUX). Je potrebné zmeniť súčasný systém elektronického nahlasovania (ERS) Európskej únie tak, aby vyhovoval tejto celosvetovej norme.
            
         
               (2)
            
            
               V článku 146c vykonávacieho nariadenia (EÚ) č. 404/2011 sa stanovuje, že všetky správy týkajúce sa výmeny informácií o rybolove musia byť založené na norme UN/CEFACT.
            
         
               (3)
            
            
               Zmenené formáty XML a vykonávacie dokumenty, ktoré sa majú používať na elektronickú výmenu údajov, sú prístupné v hlavnom registri údajov na stránke Európskej komisie venovanej rybárstvu (3).
            
         
               (4)
            
            
               Členské štáty sa počas zasadnutí skupiny odborníkov pre kontrolu rybárstva – ERS (systém elektronického zaznamenávania a nahlasovania údajov) a pracovnej skupiny pre spravovanie údajov vyjadrili k otázke času potrebného na zavedenie tohto zmeneného formátu. Ich predmetné pripomienky sa zohľadnili. O opatreniach stanovených v tomto rozhodnutí sa rozhodlo po dohode s členskými štátmi,
            
         PRIJALA TOTO ROZHODNUTIE:
   Článok 1
   Výmena údajov zo systému monitorovania plavidiel
   1.   Od 1. novembra 2016 sa formát na nahlasovanie údajov zo systému monitorovania plavidiel uvedených v článku 146f vykonávacieho nariadenia (EÚ) č. 404/2011 a súvisiace vykonávacie dokumenty menia podľa FLUX-P1000/P1000-07: špecifikácie domény polohy plavidiel uverejnené v hlavnom registri údajov na stránke Európskej komisie venovanej rybárstvu.
   2.   Od 1. júla 2017 musia systémy vlajkových členských štátov dokázať reagovať na žiadosti o údaje zo systému monitorovania plavidiel, ako sa uvádza v článku 146f ods. 3 vykonávacieho nariadenia (EÚ) č. 404/2011, vo formáte zmenenom podľa odseku 1 tohto článku.
   Článok 2
   Výmena údajov o rybolovnej činnosti
   1.   Od 1. novembra 2017 sa formát na výmenu údajov o rybolovnej činnosti uvedený v článku 146g vykonávacieho nariadenia (EÚ) č. 404/2011 a súvisiace vykonávacie dokumenty menia podľa FLUX-P1000/P1000-03: špecifikácie domény rybolovnej činnosti uverejnené v hlavnom registri údajov na stránke Európskej komisie venovanej rybárstvu.
   2.   Systémy vlajkových členských štátov musia dokázať zasielať oznamy o rybolovnej činnosti, ako aj reagovať na žiadosti o údaje o rybolovnej činnosti, ako sa uvádza v článku 146g ods. 2 vykonávacieho nariadenia (EÚ) č. 404/2011, vo formáte podľa UN/CEFACT P1000-3 za rybárske výjazdy, ktoré sa začali od 1. novembra 2017.
   Článok 3
   Výmena údajov o predaji
   1.   Od 1. novembra 2017 sa formát na výmenu údajov o predaji uvedený v článku 146h vykonávacieho nariadenia (EÚ) č. 404/2011 a súvisiace vykonávacie dokumenty menia podľa FLUX-P1000/P1000-05: špecifikácie domény predaja uverejnené v hlavnom registri údajov na stránke Európskej komisie venovanej rybárstvu.
   2.   Systémy členských štátov musia dokázať zasielať oznamy s potvrdeniami o predaji a s vyhláseniami o prevzatí, ako aj odpovedať na žiadosti o údaje z potvrdení o predaji a z vyhlásení o prevzatí, ako sa uvádza v článku 146h ods. 3 vykonávacieho nariadenia (EÚ) č. 404/2011, vo formáte podľa UN/CEFACT P1000-5 za operácie vykonané od 1. novembra 2017.
   Článok 4
   Zasielanie súhrnných údajov o úlovkoch
   Od 15. februára 2017 sa formát na zasielanie súhrnných údajov o úlovkoch uvedený v článku 146i vykonávacieho nariadenia (EÚ) č. 404/2011 a súvisiace vykonávacie dokumenty menia podľa FLUX-P1000/P1000-12: špecifikácie domény nahlasovania súhrnných údajov o úlovkoch uverejnené v hlavnom registri údajov na stránke Európskej komisie venovanej rybárstvu.
   Článok 5
   Adresáti
   Toto rozhodnutie je určené členským štátom.
   
      V Bruseli 11. júla 2016
      
         
            Za Komisiu
         
         
            predseda
         
         Karmenu VELLA
      
   
   
      (1)  Ú. v. EÚ L 343, 22.12.2009, s. 1.
   
      (2)  Ú. v. EÚ L 112, 30.4.2011, s. 1.
   
      (3)  http://ec.europa.eu/fisheries/cfp/control/codes/index_en.htm.